Eiler Macody Lund, leder i Frp i Bergen og fraksjonsleder for bystyregruppen i byggesaker, mener den nye rapporten fra Multiconsult viser at byrådet ikke har gjort en god nok jobb med å utrede tunnelløsning for Bybanen.

– Jeg har tillit til byrådet, men jeg mener de ikke har sørget for en god nok utredning av Bybanen. De har konsentrert seg om den åpne løsningen over Bryggen, sier Macody Lund til BA.

Han sier at han hadde forventet en grundigere saksbehandling når det kom til de ulike tunnelalternativene.

– Men nå er det ett tunnelalternativ som står igjen, og det er med innkjørsel i Peter Motzfeldts gate (ved Sparebanken Vest sitt bygg, red. anm).

– Så jeg forventer at når byrådet legger frem sin innstilling om Bybanen, så legger de frem to alternativer der ett av dem er dette tunnelalternativet, sier Lund til BA.

Byråd Filip Rygg sa i dagens papir-utgave av BA at han trolig vil legge frem sin interne innstilling til Bybane-traseen til byrådet før helgen. Der vil den bli behandlet i all hemmelighet og så vil byrådet legge frem sin anbefaling til bystyret.

I den nye Multiconsult-rapporten konkluderes det med at en tunnelløsning for Bybanen er fullt gjennomførbar og vil være den mest fleksible løsningen.

MEST GUNSTIG ØKONOMISK

– Den er også trolig økonomisk den mest gunstige løsningen, da den kan gi betydelige synergieffekter og gir lite ulemper for samfunnet ellers, både i byggeperioden og i driftsperioden, står det.

Det de snakker om er å lage en påhugg for Bybane-tunnel i området Heggebakken/Katedralskolen og deretter bruke deler av jernbanetunnelen.

Multiconsult sitt alternativ møtte motstand da Telenor forlangte 15 meter fjelloverdekning til sitt sårbare anlegg med port i nettopp Heggebakken.

Ved å legge tunnellinnslaget lenger nede, i Nygaten, mener de at det går fint å få til den ønskede fjelloverdekningen likevel.

– Løsningen medfører at tre ekstra bygg må underpinnes/forsiktig sprenges under eller rives, står det i rapporten.

Lund er nøye med å poengtere at denne ekstrarapporten fra Multiconsult, forfattet av Jann Atle Jensen, ikke er bestilt av Fremskrittspartiet. Rapporten kommer som et svar på kritikken den første Multiconsult-rapporten fikk, og er laget og finansiert av Multiconsult selv, forteller Lund.